Kepler-16b

Kepler-16b ialah sebuah planet luar suria. Planet yang memiliki jisim setara dengan Zuhal ini terdiri daripada separuh batu dan separuh gas, dan mengorbit sepasang bintang binari, Kepler-16, dengan tempoh orbit selama 229 hari. Ia merupakan contoh pertama sebuah planet sirkumbinari yang berjaya diperhatikan.

Planet ini ditemui menggunakan balai cerap angkasa yang ditempatkan di atas kapal angkasa Kepler] milik NASA. Para saintis mengesannya melalui kaedah transit, iaitu dengan memerhatikan penggelapan cahaya salah satu bintang dalam sistem itu ketika bintang yang satu lagi tidak sedang mengalami gerhana. Transit yang dihasilkan oleh planet ini juga membolehkan pengiraan saiz dan jisim objek dalam sistem Kepler-16 dengan ketepatan yang luar biasa tinggi. Ketua pasukan penemuan, Laurance Doyle dari Institut SETI di Mountain View, California, menyatakan bahawa dari segi ketepatan pengukuran, "Saya percaya ini ialah planet yang paling tepat diukur di luar sistem suria kita."

Kepler-16b juga adalah luar biasa kerana orbitnya berada dalam lingkungan jejari yang sebelum ini dianggap sebagai had dalaman untuk pembentukan planet dalam sistem bintang binari. Menurut Sara Seager, seorang pakar sains planet di Institut Teknologi Massachusetts, beliau berpendapat bahawa untuk memiliki orbit yang stabil dalam sistem sebegini, sebuah planet perlu berada pada jarak sekurang-kurangnya tujuh kali ganda lebih jauh daripada jarak pemisahan antara kedua-dua bintang. Namun, Kepler-16b hanya mengorbit pada jarak kira-kira separuh daripada jarak tersebut.

Seperti yang dilihat dari Bumi, planet ini dijangka berhenti melakukan transit merentasi bintang pertama seawal tahun 2014, dan akan berhenti transit merentasi bintang kedua yang lebih terang pada 2018. Selepas itu, planet ini tidak akan dapat dikesan semula menggunakan kaedah transit sehingga sekitar tahun 2042.

Ahli astronomi sering membandingkan Kepler-16b dengan Tatooine, iaitu sebuah planet fiksyen dalam siri filem Star Wars yang memiliki dua matahari; dalam filem pertama, dua matahari terbenam ditunjukkan di latar langit Tatooine.

Rujukan

Pautan luar
Kepler-16 (AB) at The Extrasolar Planets Encyclopaedia
Spin-Orbit Alignment for the Circumbinary Planet Host Kepler-16A , Joshua N. Winn et al. 2011

Kategori:Planet luar suria
Kategori:Planet luar suria ditemui pada 2011